শেয়ালের লেজ কাটা গেলেও যেমন তার ডাক শুনলেই বোঝা যায়, আসলে সে কী, ঠিক তেমনি ১১ জানুয়ারির পর সামরিক বাহিনী বাংলাদেশের তত্ত্বাবধায়ক সরকার ও সুশীল সমাজকে সামনে রেখে যা-ই করুক না কেন, বোঝাই যাচ্ছিল শেষ পর্যন্ত আসলে কী ঘটবে। বোঝাই যাচ্ছিল, সামরিকতন্ত্র যতই সুশীলদের ময়ুরপুচ্ছ লাগাক না কেন, শেষ পর্যন্ত আবারও নিদারুণ এক গণতন্ত্রহীনতার মধ্যে নিপতিত হবে জনগণ। এতদিনে এসে তাই দেখা যাচ্ছে, রাষ্ট্রবিজ্ঞানী রওনক জাহান লিখছেন, বর্তমানে যে এমন একটি পরিস্থিতি দেখা দিয়েছে তার কারণ এই-যে, সামরিক বাহিনী আর সুশীল সমাজের মধ্যে দূরত্ব তৈরি হয়েছে। বিভিন্ন কারণে সুশীল সমাজ আর সামরিক বাহিনীর ওপর আস্থা রাখতে পারছে না, তাই তারা পিছু সরে আসছে। প্রশ্ন, হলো পৃথিবীর কোথায় এমন সুশীল সমাজ আছে, যারা এইভাবে সামরিক বাহিনীর পৃষ্ঠপোষকতায় গণতন্ত্র ও রাজনৈতিক স্থিতিশীলতা প্রতিষ্ঠার চেষ্টা চালায়? বাংলাদেশের সুশীল সমাজ নিজেদের বিকশিত করার জন্যে এনজিও-নির্ভরতার যে-দৃষ্টান্ত স্থাপন করেছেন, তা তাদের জনগণ থেকে দূরে ঠেলে দিয়েছে এবং তারা জনগণ থেকে ছিটকে পড়েছেন। এবং বোঝা যাচ্ছে, এখন সুশীল সমাজ আস্তে আস্তে দূরে সরে গিয়ে বাংলাদেশের এই রাজনৈতিক দুরবস্থার জন্যে কেবল সেনাবাহিনীর ওপর দায় চাপানোর অপচেষ্টা চালাচ্ছে। কিন্তু এটি মনে রাখতে হবে, বাংলাদেশের বর্তমান পরিস্থিতির জন্যে কেবল সেখানকার সামরিক বাহিনীই নয়, সুশীল সমাজও সমান দায়ী।